BANJOLUČKA BISKUPIJA

IZDAVAČKA DJELATNOST BANJOLUČKE BISKUPIJE NA SAJMU KNJIGA U BANJA LUCI
2016-09-13 - 2016-09-19
Na ovogodišnjem Međunarodnom sajmu knjiga u Banja Luci, koji se održava od 13. do 19. rujna u športskoj dvorani Borik, nastupit će i katolički izdavači s područja Banjolučke biskupije.
Banjolučka biskupija u svojoj djelatnosti ima i izdavačku djelatnost, te će po prvi put nastupiti na ovoj sajamskoj smotri pisanog stvaralaštva u Banja Luci i tako predstaviti izdanja, koja su posljednjih godina nastala u ustanovama Banjolučke biskupije: Biskupskog ordinarijata, župnih zajednica, samostana, Caritasa i Europske akademije. Pored toga, bit će predstavljane knjige duhovnog i intelektualnog sadržaja, koje su pisali ili izdali svećenici i(li) časne sestre, te mnogu drugi različiti autori.
Premda se Crkva na ovim prostorima svakodnevno susreće s mnogim životnim nedaćama, ipak je proteklih godina u njenom krilu pokrenut, napisan i objavljen značajan broj knjiga od kojih će većina biti izložena i javnosti predstavljena, a odnose se na područja crkvenog, vjerskog, duhovnog, društveno-povijesnog i kulturnog života Katoličke crkve i hrvatskog naroda, ali isto tako i uradci o stradanju Crkve i hrvatskog naroda na području Banjolučke biskupije.
Kako je ovdje riječ i o izdanjima koja su tiskana prije više godina, jedan broj tih izdanja imat će samo karakter izložbenih eksponata radi potpunijeg predstavljanja izdavačke djelatnosti Banjolučke biskupije i drugih, dok će se novija izdanja moći i nabaviti po promotivnim sajamskim cijenama.
TABB

„SKIDANJE MASKI“ I „PREŠUĆIVANI ZLOČIN“ - PROMOCIJA U SISKU
2016-09-13
U organizaciji Europske akademije Banjalučke biskupije i udruge prognanih Banjalučana „Nazaret“ iz Zagreba, u utorak 13. rujna 2016., s početkom u 19,30 sati u prostorijama biskupijskog ordinarijata Sisačke biskupije biti će organizirano predstavljanje knjiga „Ljubav. Sila. Domišljatost. Skidanje maski“ (drugo izdanje) i „Prešućivani zločin“, čiji je izdavač Europska akademija Banjalučke biskupije.
Bit će to prilika da se građani Siska, napose mnogi prognanici s područja banjalučke regije, koji su se nastanili u okolici Siska, Petrinje, Vojnića i drugih mjesta pobliže upoznaju sa sadržajem ovih knjiga, koje govore o tragediji i zločinima koji su učinjeni, prije dvadeset i više godina, nad hrvatskim katoličkim pukom i drugim stanovnicima Banja Luke i okolice.
O knjigama će govoriti i predstaviti ih sisačkoj javnosti akademik, dr. Zlatko Kramarić, generalni konzul RH u Banja Luci, Gordana Katana, novinarka i stalna dopisnica sarajevskog Oslobođenja iz Banja Luke, Erdo Katana novinar RFE (Radio Slobodna Europa), Jacinta Laštro, predsjednica udruge „Nazaret“, Frano Piplović, voditelj studija Europske akademije i glavni urednik ovih izdanja te biskup Banjalučke biskupije dr. Franjo Komarica.
TABB

MISA ZAHVALNICA POVODOM KANONIZACIJE MAJKE TEREZIJE
2016-09-10
Za proslavu prve svetkovine sv. Majke Terezije iz Kolkate, redovnice Misionarke Ljubavi u Banja Luci, pripremaju se trodnevicom, koja započinje u srijedu 7. rujna i traje do 10. rujna. Svake je večeri u 18 sati euharistijsko slavlje. Tako će prvog dana misu predvoditi vlč. Žarko Vladislav Ošap, u četvrtak 8. rujna, vlč. Pero Ivan Grgić, a trećeg dana, u petak 9. rujna, mons. Ivica Božinović.
U subotu, 10. rujna, u banjolučkoj katedrali misu zahvalnicu povodom kanonizacije Majke Terezije u 16 sati slavit će Vrhbosanski nadbiskup Vinko kard. Puljić, uz koncelebraciju banjolučkog biskupa mons. dr. Franje Komarice i pomoć. biskupa mons. dr. Marka Semrena.
Nakon misnog slavlja uslijedit će otvaranje izložbe fotografija “Majka Terezija – put do svetosti” (autor fotografija: Zvonimir Aletić).
Majka Terezija rođena je kao Agnes Gonxha Bojaxhio (Agnes Gondža Bojadžio) 26. kolovoza 1910. u Skopju (tada još uvijek Otomansko Carstvo). Nakon završene srednje škole u rodnome gradu odlazi u misije u Indiju, u Kalkutu. U 38. godini potpuno se posvećuje radu za siromahe i djecu s ulice. Uskoro osniva redovničku družbu Misionarke ljubavi, koje od 1979. djeluju i u Zagrebu. One danas po čitavome svijetu skrbe za najsiromašnije među siromašnima. 1979. je primila Nobelovu nagradu za mir. Umrla je 5. rujna 1997. u Kalkuti. Papa Ivan Pavao Drugi proglasio ju je blaženom 19. listopada 2003. Papa Franjo proglasit će svetom Majku Terezije, zaštitnicu siromašnih i nemoćnih, 4. rujna ove godine.
TABB

BISKUP KOMARICA PREDVODI KOMEMORACIJU U BOSANSKOM GRAHOVU I KRNJEUŠI U POVODU 75. OBLJETNICE STRADANJA SVEĆENIKA I VJERNIKA
2016-08-06 - 2016-08-07
U povodu 75. obljetnice stradanja župnika u Bos. Grahovu don Jurja Gospodnetića zajedno s preko 250 grahovskih Hrvata katolika, banjolučki biskup mons. Franjo Komarica predvodit će svetu misu u župnoj crkvi sv. Ilije proroka u Bos. Grahovu, u subotu 6. kolovoza s početkom u 11 sati.
Dan poslije, u nedjelju 7. kolovoza biskup Komarica predvodit će komemoraciju s početkom u 11 sati i na katoličkom groblju u Krnjeuši kod Bos. Petrovca u povodu 75. obljetnice mučeničke smrti krnjeuškoga župnika don Krešimira Barišiča i stradanja preko 240 Hrvata katolika toga mjesta u zapadnoj Bosni.
Juraj Gospodnetić rodio se 9. siječnja 1910. u Postirama na Braču. Nakon osnovne škole u rodnom mjestu, gimnaziju je završio u Šibeniku, teološki studij započeo u Splitu a završio u Zagrebu. Za đakona je bio zaređen 10. travnja 1938. godine a za svećenika u Zagrebu, 26. lipnja 1938. Godine
U rodnom mjestu služio je mladu misu na blagdan Gospe Karmelske 16. srpnja 1938. godine, a godinu kasnije imenovan za župnika Bosanskoga Grahova.
Inkardiniran je u Banjalučku biskupiju i kao župnik Bosanskog Grahova zvjerski od četnika mučen i ubijen po izbijanju partizansko-četničkog ustanka u zapadnoj Bosni 27. srpnja 1941. Za grob mu se ni danas ne zna. Sa župnikom don Jurjem tih je dana ubijeno preko 250 žena, djece i muškaraca Hrvata, župljana Bos. Grahova u selima Obljaj, Korita, Luke, Ugarci, Crni Lug i dr. Od prijeratnih oko 1500 vjernika župe Bos. Grahovo, kraj II. svjetskog rata dočekalo ih je na ognjištima samo nekoliko desetaka.
Po izbijanju partizansko-četničkog ustanka u zapadnoj Bosni i istočnoj Lici 27. srpnja 1941. na udaru ustanika se našla i župa Krnjeuša, između Bihaća i Bosanskog Petrovca.
Pogrom u Krnjeuši dogodio se 9. i 10. kolovoza 1941. kada je zapaljena cijela župa koju je činilo dvadesetak sela i zaselaka, uključujući župnu crkvu i kuću. Tačan broj ubijenih stanovnika Hrvata nikad se nije utvrđen.
Istraživanjima se došlo do preliminarne brojke od 240 bestijalno ubijenih nedužniih civilnih osoba hrvatske nacionalnosti, od toga 72 žene i 49 djece do 12 godina starosti.
Brojka od 240 osoba – koja nije konačna – odnosi se na uži dio župe i ne obuhvaća predjele koji su najviše stradali: južni dio župe oko Kulen Vakufa i Vrtoča s pripadajućim selima.
Također, brojka ne obuhvaća poginule domobrane.
Među ubijenima je i krnjeuški župnik don Krešimir Barišić, zajedno s trojicom mladih sjemeništaraca, pripravnika za svećeničko zvanje.
Župa Krnjeuša je u kolovozu 1941. u potpunosti je uništena tako da danas nema nikakva vidljiva traga njezina postojanja, osim devastiranog groblja “Kod Križa” na kojem je vidljiv samo jedan nadgrobni spomenik.
Sličnu sudbinu posvemašnjeg uništenja tada su doživjele i katoličke župe u Bos. Petrovcu, Drvaru i Bos. Grahovu, te Borićevac, Srb, Donji Lapac i Udbina u susjednoj Lici.
Po svršetku II. svjetskog rata većini preživjelih stanovnika tih župa tadašnje komunističke vlasti nisu dopustile povratak na rodna ognjišta, a njihova imovina je u međuvremenu dobila nove vlasnike.
Lani je na groblju u Krnjeuši služena prva sveta misa nakon pune 74 godine.
TABB
Bos. Grahovo-Krnjeuša, 6. i 7. kolovoza 2016.

DAN MOLITVENOG SJEĆANJA NA MUČENIKE I ŽRTVE ZA VJERU
2016-07-31
Iduća je nedjelje 18. kroz godinu, posljednja u mjesecu srpnju, kada obilježavamo Dan molitvenog sjećanja na mučenike i žrtve za vjeru u Banjolučkoj biskupiji.

MOLITVENI KOMEMORATIVNI SKUP - DAN MUČENIKA
2016-07-27
Komemoracija u povodu 75. obljetnice stradanja Katoličke Crkve i Hrvata na području zapadne Bosne – Dan mučenika
U Drvaru će se 27. srpnja 2016. po 15. put održati molitveni komemorativni skup kojim će se obilježiti 75. obljetnica stradanja Katoličke Crkve i hrvatskog naroda na području zapadne Bosne. Ujedno će se komemorirati sve mučenike i žrtve svih ratova i totalitarizama XX. st. s područja Banjolučke biskupije.
Ovaj spome-dan uveden je 2001. i nosio je naziv „Dan drvarskih mučenika“ – u spomen na drvarskog župnika Waldemara Maksimilijana Nestora koji je 27. srpnja 1941. mučki ubijen zajedno sa skupinom svojih vjernika koji su se vraćali s hodočašća iz Knina – a od 2008., odredbom banjolučkog biskupa Franje Komarice, komemoracija mijenja ime u „Dan molitvenog sjećanja na mučenike i žrtve Banjolučke biskupije“.
Molitveni skup u Drvaru održat će se u župnoj crkvi sv. Josipa, a započinje u 10 sati pobožnošću tzv. „križnog puta mučenika“. U 11 sati svečanu svetu misu predvodit će vojni ordinarij u BiH mons. Tomo Vukšić, u zajedništvu s banjolučkim biskupom mons. Franjom Komaricom i svim svećenicima. Nakon svete mise bit će polaganje vijenaca pred spomen-križem poginulih hrvatskih branitelja.
Podsjetimo, 27. srpnja 1941. u mjestu Trubar kod Drvara četničko-partizanski ustanici izveli su iz vlaka drvarskoga župnika Waldemara Maksimilijana Nestora sa skupinom vjernika koji su se vraćali s hodočašća sv. Ani u Kosovu kraj Knina, pobili ih i bacili u jamu Golubnjaču. Taj dan napadnut je i drugi vlak s civilima koji su se vraćali u Drvar s hodočašća sv. Ani na Oštrelju. Do kraja rata iz Drvara su protjerani ili pobijeni gotovo svi Hrvati katolici, a gruntovnica je zapaljena kako bi im se spriječio povratak i dokazivanje prava na vlasništvo. Katolička crkva u Drvaru je srušena i uklonjena 1949.
Istog dana kad je izvršen zločin nad drvarskim župnikom i katolicima, ustanici su i u susjednoj Lici izvršili zločine nad hrvatskim civilima na području Srba, Boričevca i Donjeg Lapca, a nedugo zatim i nad muslimanskim civilima u Kulen Vakufu.
U sljedećih 10-ak dana isti scenarij ponovio se u Bos. Grahovu i Krnjeuši. Najprije je početkom kolovoza zvjerski ubijen grahovski župnik don Juraj Gospodnetić s više od 200 grahovskih katolika, a potom u Krnjeuši kod Bosanskog Petrovca i župnik Krešimir Barišić zajedno s više od 250 svojih vjernika.
Nakon svih tih zločina, Katolička Crkva i hrvatski narod bili su praktički iskorijenjeni sa širokog područja zapadne Bosne i istočne Like, od Ključa do Knina, i od Glamoča do Bihaća.
U pozivu na ovaj molitveni skup stoje sljedeće riječi: „Molitveno sjećanje nije niti smije biti pozivanje na mržnju ili na osvetu, nego molitva za pokoj duša tih žrtava i čuvanje spomena na njihov život i smrt. Kao kršćani i za počinitelje zla molimo Božje smilovanje i obraćenje. Ujedno želimo i molimo da se ubrza dan kada ćemo barem neke od tih žrtava, koji su pravi kršćanski mučenici, ubijeni iz mržnje na vjeru, vidjeti na svojim oltarima kao – od Crkve službeno proglašene – uzore ljubavi prema Bogu i bližnjemu, koji su za te ideale žrtvovali svoj vlastiti život.“
(Župa Drvar)

PROSLAVA SV. ILIJE U PRIJEČANIMA
2016-07-17
Sv. Iliju proroka i ove godine proslavit ćemo svečano u Prijačanima. Svetu misu, kojom će predsjedati i pod kojom će propovijedati Vinko kardinal Puljić nadbiskup metropolit vrhbosanski, slavit ćemo u nedjelju 17. srpnja 2016. godine u 11.oo sati.
Sv. Ilija moli za nas!

PROSLAVA SVETOG ILIJE PROROKA ZAŠTITNIKA ŽUPE BOSANSKO GRAHOVO
2016-07-16 - 2016-07-23
U organizaciji Udruge za očuvanje kulturne i povijesne baštine „Don Juraj Gospodnetić“ Bosansko Grahovo, Udruga za očuvanje povijesne i kulturne baštine Hrvata Bosanskog Grahova „Dinara-Ponare“ Zagreb i župe svetog Ilije proroka Bosansko Grahovo od 16. do 23. srpnja 2016. u župi svetog Ilije proroka Bosansko Grahovo bit će održana Kulturno – vjerska manifestacija „Dani svetog Ilije proroka 2016“ te proslava svetog Ilije proroka, zaštitnika župe Bosansko Grahovo.

HODOČAŠĆE ČUDOTVORNOJ GOSPI SINJSKOJ
2016-07-16
Dragi vjernici, župa Pohoda BDM organizira hodočašće Gospi Sinjskoj o 300. OBLJETNICI SVETIŠTA ČUDOTVORNE GOSPE SINJSKE. Hodočastimo na Gospu karmelsku 16. srpnja (subota) autobusom ispred katedrale u 7.00 sati.
Po dolasku u svetište imat ćemo prigodu za sv. ispovjed, osobnu pobožnost i sv. Misa te razgledavanje svetišta i galerije.
U povratku posjetit ćemo franjevački samostan na Gorici u Livnu a povratak bi bio oko 21.00 sat.
Povratna karta je 30,00 KM. Možete se prijavljivati u župnom uredu u Banja Luci, katedrali ili kod svojih župnika.

SVETKOVINA SV. BONAVENTURE
2016-07-15
U petak, 15. srpnja, svetkovina je sv. Bonaventure, biskupa i crkvenog naučitelja, zaštitnika katedrale i Banjolučke biskupije. U katedrali će biti svečana sv. misa u 10.00 sati.
Za svetkovinu sv. Bonaventure pripravljat ćemo se trodnevnicom: u utorak (12. srpnja), srijedu i četvrtak. Prije sv. misā bit će prigoda za svetu ispovijed.

KONFERENCIJA ZA NOVINSTVO U OKVIRU 67. REDOVITOG ZASJEDANJA BK BIH
2016-07-14
U četvrtak, 14. srpnja 2016. u 12 sati u zgradi Biskupskog ordinarijata u Banjoj Luci (ulica Kralja Petra I. 80) bit će upriličena konferencija za novinstvo u okviru 67. redovitog zasjedanja Biskupske konferencije Bosne i Hercegovine.
Na konferenciji će govoriti predsjednik i dopredsjednik Biskupske konferencije Bosne i Hercegovine kardinal Vinko Puljić, nadbiskup metropolit vrhbosanski, i mons. Tomo Vukšić, vojni biskup u BiH.
Više informacija na telefon: +387 33 66 68 67 ili +387 51 305 984.

67. REDOVNO ZASJEDANJE BK BIH
2016-07-13
U zgradi Biskupskog ordinarijata u Banjoj Luci (ulica Kralja Petra I. 80), 13. i 14. srpnja 2016. s početkom u 10 sati održat će se 67. redovito zasjedanje Biskupske konferencije Bosne i Hercegovine.

Članovima Biskupske konferencije Bosne i Hercegovine na zasjedanju pridružit će se delegati: Hrvatske i Slovenske biskupske konferencije te Međunarodne biskupske konferencije sv. Ćirila i Metoda koja obuhvaća Srbiju, Crnu Goru, Makedoniju i Kosovo.
Na početku zasjedanja s biskupima će se susresti i apostolski nuncij u Bosni i Hercegovini. Središnja točka zasjedanja bit će razmatranje posinodske apostolske pobudnice pape Franje Amoris laetitia te godišnje izvješće Caritasa Bosne i Hercegovine.
Konferencija za novinstvo bit će upriličena u četvrtak, 14. srpnja u 12 sati u prostorijama Biskupskog ordinarijata u Banjoj Luci.
Na blagdan sv. Bonaventure, nebeskog zaštitnika banjolučke katedrale i biskupije, 15. srpnja u 10 sati biskupi će slaviti svečanu Euharistiju.
Više informacija na telefon: +387 33 66 68 67 ili +387 51 305 984.

DRUGI LJETNI KAMP TALIJANA U BOS. GARHOVU
2016-07-02 - 2016-07-10
U Bos. Grahovu će se od 2. do 10. srpnja održazo drugi ljetni kamp mladih volonetra iz Italije, u organizaciji župe sv. Ilije proroka Bos. Grahovo. Nastavak je to prijateljstva i suradnje započete prošle godine kada je 20-ak mladih volontera sa sjevera Italije iz okolice Trevisa, bilo po prvi put na jednotjednom ljetnom kampu u Bos. Grahovu, nakon čega su u međuvremenu došli još dva puta sa željom da pomognu neke projekte od značaja za lokalnu zajednicu.
I ovaj će kamp biti prilika da gosti iz Italije, sudjelujući na kampu zajedno s domaćim mladima iz Grahova i Drvara – uz razne radne i duhovne aktivnosti, sport i druženje – razmijene životna iskustva, te međusobno upoznaju kulturu i običaje naroda i sredina iz kojih dolaze.
Mladi volonteri će biti smješteni u šatorskom naselju, postavljenom za ovu prigodu u dvorištu župne crkve sv. Ilije proroka u Obljaju, a osim radnih aktivnosti, imat će priliku nastaviti upoznavanje prirodnih ljepota i kulturno-povijesne baštine ovog dijela BiH.
Župa Grahovo

BISKUP KOMARICA SLAVIT ĆE PRVU MISU U BOSANSKOM PETROVCU NAKON 75 GODINA
2016-06-29
Banjolučki biskup mons. Franjo Komarica slavit će svetu misu na katoličkom groblju u Bos. Petrovu, u srijedu 29. lipnja 2016. na svetkovinu sv. Petra i Pavla, s početkom u 11 sati, u povodu 110. obljetnice osnutka župe Bos. Petrovac-Drvar. Bit će to prva katolička sveta misa služena u gradu Bos. Petrovcu nakon 75 godina, tj. nakon 1941. kada u nedaćama 2. svjetskog rata nestaje katolika i Katoličke Crkve sa šireg područja Bos. Petrovca.
U Bosanskom Petrovcu, u samom središtu grada nasuprot današnje zgrade općine, postojala je lijepa zidana crkva sv. Petra, po kojem je grad i dobio ime. Crkva je izgrađena 1897., a srušena i uklonjena 1949., četiri godine nakon svršetka 2. svjetskog rata, po nalogu tadašnjih republičkih komunističkih vlasti.
Današnja župa Drvar svoje prvotno sjedište imala je u upravo u Bos. Petrovcu, gdje je 1906. utemeljena katolička župa, čije je sjedište kasnije prvo preneseno na Oštrelj, a potom u Drvar.
Na području Bos. Petrovca do početka 2. svjetskog rata živjelo je oko 1500 katolika, a danas ih tamo živi samo desetak.
U Bos. Petrovcu postoji i 105 godina staro katoličko groblje iz 1911., koje je dugi niz godina – sve do prošle godine – bilo devastirano i zaraslo. Zalaganjem drvarsko-petrovačkog župnika – a na poticaj nekih sugrađana pravoslavaca i muslimana, te uz velikodušnu pomoć načelnika općine Zlatka Hujića – groblje je prošle godine temeljito očišćeno, te ovih dana i ograđeno kako bi se na njemu mogla po prvi puta slaviti sveta misa.
Zanimljivo je da se katoličko groblje sv. Josipa u Bos. Petrovcu nalazi nasuprot partizanskog groblja, a na njemu je za vrijeme Jugoslavije podignut spomenik u sjećanje na događaj kad je Josip Broz Tito na tome mjestu 1942. predao ratnu zastavu Prvoj proleterskoj brigadi. Iako je spomenik podignut na crkvenoj zemlji, prilikom ograđivanja groblja ostavljen je van ograde kako bi se imalo do njega imalo slobodan pristup.
Župa Drvar/TABB
Bos. Petrovac, 29. 6. 2016.

PATRON ŽUPA MOTIKE I ŠIMIĆI
2016-06-29
U srijedu, 29. lipnja, slavimo svetkovinu svetih apostola Petra i Pavla: patron župa Motike i Šimići.

PROMOCIJA KNJIGE "PREŠUĆIVANI ZLOČIN"
2016-06-27
Zbornik radova s Međunarodnog studijskog dana u povodu 20 godina od završne faze protjerivanja Hrvata, Bošnjaka i ostalih s područja Banjolučke regije.
Organizatori promocije su Vrhbosanske nadbiskupije i Katoličkog bogoslovnog fakulteta u Sarajevu. O knjizi će govoriti i predstaviti je javnosti: Gordana Katana – novinarka i stalni dopisnik “Oslobođenja“ iz Banje Luke, mr. Srđan Šušnica – kulturolog iz Banje Luke, vlč. Pero Brajko – svećenik i povjesničar, te Frano Piplović – pripređivač i glavni urednik edicije i voditelj studija Europske akademije Banjolučke biskupije.
Moderator: mons. Ivo Tomašević, generalni tajnik BK BiH.
Predstavljanje će se održati u ponedjeljak 27. lipnja 2016. u 19.30 sati u dvorani Pavla VI. u Vrhbosanskom bogoslovnom sjemeništu (Josipa Stadlera 5) u Sarajevu.
Veselimo se Vašem dolasku!

SVEĆENIČKO REĐENJE ĐAKONA VLČ. BORISA JORGIĆA
2016-06-25
U subotu, 25.6. pod misom u 10.00 biskup Franjo će zarediti našega đakona vlč. Borisa Jorgića za prezbitera. Svojim dolaskom podržimo molitvom našega novoga svećenika.

PROSLAVA SVETKOVINE SV. IVE U TRAPISTIMA
2016-06-24
I ove godine u našoj župi “Marija Zvijezda” svečano ćemo proslaviti svetkovine sv. Ivana Krstitelja u petak, 24. lipnja 2016. godine.
Za samu svetkovinu ćemo se pripremiti trodnevnicom u utorak (22. lipnja), srijedu (23. lipnja) i četvrtak (24. lipnja) s misama u 18.oo sati.
Na sam dan svetkovine slavit ćemo tri svete mise u 8.oo sati jutarnja sveta misa, zatim u 10.30 sati pučka svete misa koju će predvoditi vlč. Preo Ivan Grgić, kancelar naše Biskupije, te večernja sveta misa u 18.oo sati.
Prije svetih misa bit će prigode za svetu ispovijed.

TRINAESTA GODIŠNJICA PAPINOG POHODA
2016-06-22
U srijedu 22. lipnja ove godine obilježit ćemo svetom misom u 11,00 sati trinaestu godišnjicu pohoda svetog Oca Ivana Pavla II. Banjaluci i Petrićevcu i proglašenja sluge Božjeg Ivana Merza blaženim. Sveta misa koju će predvoditi o. biskup Franjo slavit će se u župskoj i samostanskoj crkvi sv. Ante Padovanskog na PETRIĆEVCU.

TREĆI SUSRET SVEĆENIKA U BOSNI I HERCEGOVINI
2016-06-16
Tomislavgrad, 16. lipanj 2016.
U četvrtak, 16. lipnja 2016. u duvanjskoj župi sv. Mihovila arkanđela, u župnoj crkvi posvećenoj sv. Nikoli Taveliću u Tomislavgradu održat će se III. Susret svećenika iz cijele Bosne i Hercegovine.
Program
– 10.00 sati – Pozdrav
gvardijan fra Ante Pranjić
– Treći čas
predvodi biskup mons. Ratko Perić
– Izlaganje na temu milosrđa
fra Ivan Ivanda
– Priprava za ispovijed
o. Đani Kordić
– Prigoda za sakrament pomirenja
Na raspolaganju misionari milosrđa
– 12.00 sati – svečano Euharistijsko slavlje
predsjeda kardinal Vinko Puljić; propovijeda biskup mons. Tomo Vukšić; prigodnu riječ upućuje apostolski nuncij u BiH mons. Luigi Pezzuto
*Misno ruho bijele boje
– Razgledanje Muzeja i Galerije
– u 14.00 sati – ručak (švedski stol) u restoranu „Gospodar prstenova“
(na izlazu iz Tomislavgrada u smjeru Splita)
„Bogu smo zahvalni i papi Franji što se ovaj susret priprema i odvija u izvanrednoj Godini Božjega milosrđa, koja se na osobit način tiče svećenika kao ispovjednika – prenositelja Božjega milosrđa u sakramentu pomirenja. Ovakav je skup nama biskupima Bogom dana prigoda da pokažemo svoju osobitu zahvalnost i svoje zajedništvo sa svećenicima koji redovito podnose teret i žegu dana vršeći povjerenu pastoralnu ili drugu crkvenu službu u svojoj zajednici, a u okviru pojedine dijeceze odnosne krajevne i sveopće Crkve“, napisao je u svom pozivu predsjednika Biskupske konferencije BiH kardinal Vinko Puljić uz napomenu da susret, planiran samo za nas svećenike, ali da će biti otvoren i za sudjelovanje vjernika na Misnom slavlju u župnoj crkvi u 12 sati toga dana.
Program ovoga Susreta sličan je prethodnim skupovima na Kupresu 2010. i u Livnu 2013. godine. Započet će zajedničkom molitvom Srednjega časa nakon čega će župnik iz Goranaca dr. Ivan Ivanda održati izlaganje na temu Božjega milosrđa. Ispit svećeničke savjesti izložit će o. Đani Kordić, karmelićanin iz Karmela sv. Ilije na Zidinama (župa Grabovica), nakon čega će biti mogućnost za sakramenta pomirenja ili moljenja krunice. Potom će uslijediti Euharistijsko slavlje koje će predvoditi kardinal Puljić, a prigodnu propovijed uputit će vojni biskup u BiH mons. Tomo Vukšić. Prigodnu riječ na kraju Svete mise uputit će apostolski nuncij u BiH nadbiskup Luigi Pezzuto. Nakon što razgledaju franjevački muzej i galeriju, druženje će biti nastavljeno za zajedničkim stolom.
KTA

PROSLAVA ZAŠTITNIKA ŽUPE BARLOVCI
2016-06-15
U srijedu, 15. lipnja 2016. godine župa Barlovci slavi svetkovinu svog nebeskog zaštitnika sv. Vida mučenika.

PROSLAVA ZAŠTITNIKA ŽUPE PETRIĆEVAC
2016-06-13
U ponedjeljak, 13. 06. župa Petriževac slavi svetkovinu svog nebeskog zaštitnika SV. ANTU PADOVANSKOG. Po običaju za tu ćemo se svetkovinu pripravljati trodnevnicom: u petak, subotu i nedjelju.
Kroz te dane sv. misa i pobožnost sv. Anti bit će u 18,00 sati, a prilika za svetu ispovijed je od 17,30 sati.
Na samu svetkovinu, u ponedjeljak 13. 06. Slavit će se svete mise:

07,30 sati rana sv. misa
09,00 sati tiha sveta misa
10,30 sati pučka sveta misa
18,00 sati večernja sveta misa

SVETI ANTO PADOVANSKI MOLI ZA NAS!

SUSRET MINISTRANATA NAŠE BISKUPIJE
2016-06-11
U subotu, 11. lipnja, bit će u katedrali susret ministranata naše biskupije. Sv. misu u 11.oo sati predvodit će pomoćni biskup mons. Marko Semren.

PROMOCIJA KNJIGE "PREŠUĆIVANI ZLOČIN"
2016-06-08
Zbornik radova s Međunarodnog studijskog dana u povodu 20 godina od završne faze protjerivanja Hrvata, Bošnjaka i ostalih s područja Banjalučke regije
Organizatori promocije su Europska akademija Banjalučke biskupije (Banja Luka) i Udruga prognanih Hrvata Banja Luke i banjalučkog područja „Nazaret“ (Zagreb). O knjizi će govoriti i predstaviti je javnosti:
Dr. Božo Skoko, Fakultet političkih znanosti Sveučilišta u Zagrebu, akademik prof. dr. Zlatko Kramarić, generalni konzul GK RH u Banja Luci, mr. Srđan Šušnica, kulturolog iz Banja Luke, te mr. Frano Piplović, Europska akademija Banjalučke biskupije, urednik i priređivač ovog vrijednog izdanja. Dakako, i vi ste pozvani svojim dragocjenim prilogom priključiti se raspravi o ovoj vrlo važnoj temi.
Prisutnima će se obratiti i dr. Franjo Komarica, biskup banjalučki
U promociji će odabranim skladbama i pjesmama sudjelovati i glazbena skupina mladih glazbenika župe Uzvišenja Sv. Križa „Ješua“.
Predstavljanju će prethoditi misno slavlje koje će u srijedu 8. lipnja 2016. godine u 18,30 predvoditi banjalučki biskup dr. Franjo Komarica, a potom će u 19,oo sati biti upriličeno predstavljanje knjige u Velikoj dvorani Župe Svetog Križa, Trg Sv. Križa 1., Novi Zagreb (Siget).
Veselimo se Vašem dolasku!

GODINU DANA OD POHODA PAPE FRANJE BIH
2016-06-06
U ponedjeljak, 6. lipnja 2016. navršit će se godinu dana od pastirskog posjeta pape Franje Bosni i Hercegovini. Po ocjenama mnogih, bio je to jedan od najljepših trenutaka posljednjih godina u Bosni i Hercegovini i jedan od rijetkih trenutaka zajedničke suradnje i otvorenosti svih ljudi dobre volje prema čovjeku u bijelom koji je nosio poruku mira.
U ponedjeljak, 6. lipnja 2016. u sarajevskoj katedrali Srca Isusova s početkom u 18 sati nadbiskup metropolit vrhbosanski kardinal Vinko Puljić predslaviti će svečano Misno slavlje, a nakon Mise program će se nastaviti svečanom akademijom koja će biti upriličena u Svećeničkom domu u Sarajevu (ul. Josipa Stadlera 11) s početkom u 19.30 sati. Na akademiju i zajedničko druženje pozvani su svi koji mogu i žele doći i podsjetiti se ovog lijepog događaja.
Poseban naglasak bit će stavljen na poruke koje je tom prigodom uputio papa Franjo. Bilo bi hvale vrijedno da ih svi, a posebno oni koje nose veće odgovornost u društvu, ponovno pročitaju da bi lakše i brže usmjerili Bosnu i Hercegovinu putem mira i suradnje na dobro svih.
Govori, video i fotografije mogu se pročitati i vidjeti na web stranici: www.papa.ba.
———-
Program obilježavanja obljetnice pohoda pape Franje Sarajevu
U ponedjeljak, 6. lipnja 2016. u sarajevskoj katedrali Srca Isusova s početkom u 18 sati nadbiskup metropolit vrhbosanski kardinal Vinko Puljić predslaviti će svečano Misno slavlje o obljetnici pohoda pape Franje Sarajevu, 6. lipnja prošle godine.
Nakon Mise, program će se nastaviti svečanom akademijom koja će biti upriličena u Svećeničkom domu u Sarajevu (ul. Josipa Stadlera 11) s početkom u 19.30 sati. Voditelj programa biti će mr. vlč. Josip Vajdner.
Program akademije:
– Svečana pjesma Mir vama (uz matricu izvode neki od članova koji su i u originalu pjevali – zbor Caritasovac, Ivica Šarić, Željka Katavić…)
– Pozdrav kardinala Puljića, u ime Crkvenoga odbora za pripravu dočeka pape Franje
– Pozdrav dr. Dragana Čovića, u ime Državnoga odbora za pripravu dočeka pape Franje
Izlaganja na temu POHODIO NAS JE PAPA FRANJO
1. Papine poruke i geste u medijskom praćenju (Belmin Karamehmedović, direktor BHRT-a)
2. Papine poruke nositeljima vlasti (Marinko Čavara, predsjednik Federacije BiH)
3. Odjek ekumenskog i međureligijskog susreta s Papom (prof. dr. fra Mile Babić)
– pjesma Tu es Petrus (izvodi: Dragan Pavlović, bariton; na klaviru vlč. Marko Stanušić)
4. Papine poruke mladima
5. Interpretacija Papinih poruka u bh. društvo (nuncij Luigi Pezzuto)
– DOMJENAK
Tijekom izlaganja na video-zaslonu biti će upriličena projekcija fotografija s pohoda pape Franje Bosni i Hercegovini
U prigodnom formatu otisnuti su govori pape Franje kao i govori ostalih sudionika toga događaja, koji će podijeljeni besplatno.
Posjetitelji će po promotivnim cijenama moći nabaviti najnoviju knjigu kardinala Puljića, „Iz župnikove torbe“ (kta)

PROSLAVA PATRONA ŽUPE BANJA LUKA
2016-05-31
Proslava patrona Pohoda Blažene Djevice Marije
u Izvanrednoj svetoj godini Božjeg milosrđa
Banja Luka 31. svibnja 2016.

Subota: 18.oo sati sv. Misa s homilijom:
Predvodi: Vlč. Zvonimir Matijević
Nedjelja: 18.oo sati sv. Misa s homilijom:
Predvodi: Vlč. Ante Barišić, župnik u N. Topoli
Ponedjeljak: Cjelodnevno klanjanje od 8.00 – 16.00 sati
16.30 – Pokorničko bogoslužje i sv. Ispovijed
18.00 – sv. Misa s homilijom:
Predvodi: Vlč. Damir Ivanović, odgojitelj bogoslova u Sarajevu
Utorak, 31. svibnja – svetkovina Pohoda BDM
Sv. Misu u 10.30 predvodi Preč. Marko Zubak, župnik u Bijeljini i nekadašnji rektor Bogoslovije u Sarajevu.

DOBRO DOŠLI, DRAGI VJERNICI!
Vlč. Žarko Vladislav Ošap, župnik

PROMOCIJA KNJIGE "PREŠUĆIVANI ZLOČIN"
2016-05-17
Zbornik radova s međunardnog studijskog dana u povodu 20 godina od završne faze protjerivanja Hrvata, Bošnjaka i ostalih s područja Banjalučke regije.
Organizatori promocije su Evropska akademija Banjalučke biskupije, Udruženje građana “Impuls” i medijski pokrovitelj “Impulsportal” iz Banja Luke. Predstavljanje će se održati u utorak 17.05.2016. godine u 19.00 sati, Muzički paviljon Staklenac JP Aquana, park Petar Kočić u Banja Luci. O knjizi će govoriti i predstaviti je banjalučkoj javnosti:
dr. Zlatko Kramarić, akademik- generalni konzul GK RH u Banja Luci
mr. sc. Tanja Topić – politički analitičar i voditelj zaklade „Friedrich Ebert Stiftung“ u Banja Luci
Zlatica Gruhonjić – predsjednica Udruženja Centar za demokratiju i tranzicionu pravdu iz Banja Luke
mr. Srđan Šušnica – kulturolog iz Banja Luke
Gordana Katana – novinarka i stalni dopisnik Oslobođenja iz Banja Luke
mr. Franjo Piplović – urednik i priređivač ovog vrijednog izdanja
Prisutnima će se obratiti i banjalučki biskup dr. Franjo Komarica.

IDUĆA JE NEDJELJE ŠESTA USKRSNA
2016-05-01
Iduća je nedjelje 6. uskrsna nedjelja.

HODOČAŠĆE ČLANOVA ŽPV-A I ŽEV-A U NAŠU KATEDRALU
2016-04-23
Te subote, 23. travnja, hodočastit će članovi ŽPV-a i ŽEV-a iz 20-ak župa naše biskupije skupa sa svojim župnicima u našu katedralu povodom Jubilejske Godine Božjeg milosrđa. U 10 sati počet će pokorničko bogoslužje, zatim sveta ispovijed i u 11 sati sveta misa.

ZAVRŠNA KONFERENCIJA PROJEKTA: OBRAZOVANJE ODRASLIH ZA SOCIJALNA ZANIMANJA (SEC)
2016-04-19
U organizaciji Caritasa Bosne i Hercegovine i Ustanove za obrazovanje odraslih „Socijalno – edukativni centar u Banja Luci će biti održana završna konferencija projekta Obrazovanje odraslih za socijalna zanimanja „Socijalno – edukativni centar“ (SEC). U utorak 19. travnja 2016. na konferenciji u Hotelu Bosna u Banjoj Luci s početkom u 10.30 sati bit će predstavljeni ne samo konkretni rezultati projekta i rada, nego i njihov značaj za pojedinca i bosanskohercegovačko društvo u cjelini. Kontakt mail: pr@sec.ba; Tel: 051 321 600, kontakt osoba Dalibor Popović.
Projekt su tijekom proteklih 5 godina zajednički realizirali Caritas Austria iCaritas Bosne i Hercegovine, uz financijsku potporu Austrijske Razvojne Suradnje i Pokrajine Gornja Austrija.
Početkom 2010. godine projektni partneri u sklopu početne faze radili su na istraživanjima zakonske regulative, potreba i mogućnosti za realizaciju dugoročnog projekta o obrazovanju odraslih za socijalna zanimanja. Nakon dobivenih rezultata koncem 2010. godine odobrena su sredstva za provođenje središnjeg dijela projekta kojim se planiralo osnivanje obrazovnog centra u RS-u, lobiranje na svim razinama kako bi se stvorili uvjeti za stručno obrazovanje odraslih osoba za socijalna zanimanja i provođenje obuka. Svi zadati ciljevi projekta su realizirani i premašeni.
Voditelj projekta Caritasa BiH, Zlatko Malić: „Danas, nakon više od pet godina od početka projekta, mogu s ponosom reći da je SEC jedan od najznačajnijih projekta Caritasa u Bosni i Hercegovini. SEC je dao ogroman doprinos u razvoju sustava obrazovanja odraslih u Bosni i Hercegovini. Jako sam sretan što smo uspjeli ostvariti sve ono što je planirano i bila mi je velika čast stajati na čelu mladog, uspješnog i profesionalnog tima.“
U proteklih 65 mjeseci osnovana je Ustanova za obrazovanje odraslih u Banja Luci, otvorene su podružnice u Mostaru i Travniku. Na ovaj način se proširila priča o obrazovanju odraslih i novim poslovnim profilima u BiH. SEC podružnice su dale poseban značaj i bile su jedan od pokretača obrazovanja odraslih u svojim sredinama. SEC tim u suradnji s nastavnicima i trenerima te velikim brojem partnera intenzivno je radio na realizaciji koja je uključivala aktivnosti iz različitih područja. Kao dio svog redovitog poslovanja SEC tim je zajedno s predstavnicima drugih organizacija u BIH (pretežito u suradnji s DVV Internationalom) intenzivno radio na lobiranju i zagovaranju za donošenje zakonskih rješenja u Federaciji BiH, osobito na županijskim razinama.
Emir Avdagić, direktor DVV International – Ured u Bosni i Hercegovini: „Od samog početka svog rada SEC je uspostavio direktnu suradnju sa DVV International – Uredom u BiH. Zajednički smo radili na poboljšanju kvalitete i dosega obrazovne ponude za mlade i odrasle, unapređenju zapošljavanja kroz dodatno obrazovanje i usavršavanje, jačanju andragoških kapaciteta unutar SEC-a i na lobiranju i donošenju zakonskih regulativa za obrazovanje odraslih u Bosni i Hercegovini. Cijeneći profesionalan i kvalitetan rad, inovativne programe, andragoški pristup, doprinos promociji obrazovanja odraslih, te kontinuirano ulaganje u razvoj vlastitih ljudskih potencijala, DVV International je podržao i preporučio prijem SEC-a u članstvo Europske asocijacije za obrazovanje odraslih (EAEA). „
Od svog osnivanja pa do danas SEC je osmislio četiri potpuno nova programa osposobljavanja na našim prostorima. Realizirane su 23 formalne i 31 neformalna obuku kroz koju je obučeno 1005 polaznika i održano 11.000 nastavnih sati. Ponuditi osobama kvalitetno obrazovanje koje će im pomoći u procesu pronalaska posla jedna je od temeljnih smjernica rada SEC-a. Oko 70% bivših polaznika SEC-ovih javno važećih obuka je zaposleno ili samozaposleno nakon završetka obuka (ostvaruje prihode za život). U nekim sredinama i za neke obuke taj postotak ide i do 100% (npr. Pružatelji podrške u Mostaru). Prema posljednjim statističkim informacijama stopa zapošljivosti kod bivših polaznika se povećala za oko 40% (stanje prije i nakon obuke).
Igor Lukenda, direktor SEC-a: „Veliki izazov na samom početku projekta i osnivanja Ustanove, bio je pronaći nastavni kadar koji se mogao prepoznati u obrazovanju odraslih. Stručnih osoba nije nam nedostajalo, ali nedostajalo je onih koji su s odraslim osobama željeli raditi kao s partnerima u obrazovnom procesu. Stručnjaci su očekivali da oni moraju upravljati cijelim procesom i po svaku cijenu prenijeti znanje. Tek kada su uvidjeli koliko partnerski odnos s polaznicima obogaćuje njihov rad i život postali su svjesni koliko zadovoljstva proizlazi iz obučavanja odrasle osobe. Upravo ovakav rad je ona kvaliteta po kojoj se SEC razlikuje od drugih. Danas s ovakvim osobljem možemo graditi pristup i obrazovanje koji obogaćuje i uvažava svakog pojedinca.“
Eminentni gosti i pratneri iz inozemstva i naše zemlje, govorit će na Konferenciji upravo o ovim izvanrednim rezultati postignutim iz područja obrazovanja odraslih za socijalna zanimanja i njihovom značaj za pojedinca i bosanskohercegovačko društvo u cjelini. Rezultati projekta će biti predstavljeni i u publikaciji u kojoj će se nalaziti osnovne informacije o projektu, ostvareni rezultati, naučene lekcije, o SEC Ustanovi za obrazovanje odraslih kao i trenutnom stanju obrazovanja odraslih u Bosni i Hercegovini. Također će se govoriti i o situaciji u obrazovanju odraslih danas kao i preporukama za razvoj te o budućim planovima SEC-a.
Teško je u ograničenom vremenu predstaviti sve ono na čemu je Caritas BiH, Caritas Austrije i SEC radio od 2010. godine. Iskusili smo na svojoj koži izazove i poteškoće, padove i neuspjehe, ali ništa od toga nas nije spriječilo da odlučno i hrabro nastavimo ispunjavati svoje poslanje. Potpora, razumijevanje i značajan uspjeh su nam i više nego dovoljan razlog za slavlje.
CARITAS
